Broj: 711-I-808-P-147-18/20-11-19

Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13.,57/15. i 98/19., u daljnjem tekstu: ZSSI), povodom neanonimne prijave protiv **dužnosnika Giovannija Sponze, zastupnika u Hrvatskom saboru,** na 86. sjednici, održanoj 22. svibnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Giovannija Sponze, zastupnika u Hrvatskom saboru, neće se pokrenuti, vezano za okolnosti iz prijave da dužnosnik na sjednice Hrvatskog sabora putuje na račun Grada Rovinja, da dužnosnik prima naknadu za odvojen život, a ima prijavljeno prebivalište u Gradu Rovinju kao i da dužnosnik volonterski obavlja dužnost saborskog zastupnika, a od Hrvatskog sabora mjesečno prima novčanu naknadu, s obzirom da iz prikupljenih podataka i dokumentacije ne proizlazi da je u postupanju dužnosnika došlo do moguće povrede odredbi ZSSI-a, odnosno da se dužnosnik nalazi u situaciji sukoba interesa.**

Obrazloženje

Povjerenstvo je dana 16. travnja 2018.g. zaprimilo neanonimnu prijavu mogućeg sukoba interesa, podnesenu protiv dužnosnika Giovannija Sponze, zastupnika u Hrvatskom saboru. Prijava je u knjizi ulazne pošte Povjerenstva zaprimljena pod brojem 711-U-1276-P-147/18-01-4, a povodom koje je otvoren predmet broj P-147/18.

U prijavi se u bitnom postavljaju pitanja je li dužnosnik Giovanni Sponza putovao u Zagreb na račun Grada Rovinja budući da mu je prebivalište u Rovinju, a da je boravište prijavio u Zagrebu tek 16. siječnja 2016.g. Nadalje, postavlja se pitanje kako je navedeni dužnosnik mogao primati naknadu za odvojeni život kada mu je prebivalište u Rovinju i je li moralno da dužnosnik ima boravište u Zagrebu, a da je gradoačelnik Grada Rovinja. Isto tako, podnositelj prijave navodi da je dužnosnik prijavio kako profesionalno obnaša dužnost gradonačelnika Rovinja te da za to prima plaću dok dužnost saborskog zastupnika obnaša volonterski, međutim da je vidljivo kako od Hrvatskog sabora mjesečno prima naknadu od 3900,40 kuna. Podnositelj prijave dostavlja i poveznice na službene stranice Sabora, Grada Rovinja i Povjerenstva za sukob interesa na kojima su pronađeni relevantni podaci kao i na propise iz kojih proizlaze prava i obveze dužnosnika na koje se prijava odnosi.

Člankom 3. stavkom 1. podstavkom 3. i 39. ZSSI-a propisano je da su saborski zastupnici, gradonačelnici, općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je Giovanni Sponza obnašao dužnost zastupnika u Hrvatskom saboru od 22. prosinca 2011.g. do 28. prosinca 2015.g., zatim od 28. prosinca 2015.g. do 14. listopada 2016.g. te ponovno od 14. listopada 2016.g. Isto tako dužnosnik Giovanni Sponza obnasao je dužnost gradonačenika Grada Rovinja od 28. svibnja 2013.g. do 24. svibnja 2017.g. Stoga je Giovanni Sponza, povodom obnašanja navedenih dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno stavku 4. istog članka jamči se zaštita anonimnosti podnositelju prijave.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 13. stavkom 1. ZSSI-a propisano je da dužnosnici za vrijeme obnašanja javne dužnosti na koju su izabrani, odnosno imenovani, ne smiju obnašati drugu javnu dužnost, osim ako je zakonom drugačije propisano.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Povjerenstvo je, radi provjere upućuju li navodi iz predmetne prijave na moguće povrede ZSSI-a, zatražilo potrebne podatke i dokumentaciju od Grada Rovinja, Tajništva Hrvatskog Sabora i Ministarstva Unutarnjih poslova.

Grad Rovinj, Ured Gradskog vijeća i gradonačelnika odgovorio je na traženje Povjerenstva navodeći da je korištenje vozila u Gradu Rovinju u razdoblju od ožujka 2011.g. do lipnja 2017.g. bilo uređeno Pravilnikom o pravima i obvezama u svezi službenih vozila, mobilnih telefona, poslovnih kreditnih kartica, reprezentacije te službenih putovanja („Službeni glasnik“, broj 4/07) i Pravilnikom o korištenju vozila za službene potrebe Grada Rovinja-Rovigno („Službeni glasnik“ broj 9/16), a koji su dostavljeni kao prilog predmetnom očitovanju. Nadalje, navodi se kako prema službenoj evidenciji Grada Rovinja-Rovigno ne postoje evidentirani službeni podaci o korištenju službenog vozila radi odlaska dužnosnika na sjednice Sabora iz razloga što u razdoblju kada je vrijedio Pravilnik o pravima i obvezama u svezi služebnih vozila, mobilnih telefona, poslovnih kreditnih kartica, reprezentacije te službenih putovanja Grada Rovinja-Rovigno gradonačelnik je imao pravo u vrijeme obavljana dužnosti koristiti službena vozila bez putnog naloga, a od stupanja na snagu Pravilnika o korištenju vozila za službene potrebe Grada Rovinja-Rovigno kojim je uvedena obveza popunjavanja putnog naloga, u gradskim evidencijama nema evidentiranih putnih naloga radi odlaska dužnosnika na sjednice Sabora.

Uvidom u dostavljene Pravilnike Povjerenstvo je utvrdilo kako je člankom 3. Pravilnika o pravima i obvezama u svezi služebnih vozila, mobilnih telefona, poslovnih kreditnih kartica, reprezentacije te službenih putovanja propisano da gradonačelnik, zamjenik gradonačelnika, predsjednik i potpredsjednik Gradskog vijeća, upravni referenti-komunalni redari te stručni referent za pomoćne i tehničke poslove imaju pravo za vrijeme obavljanja dužnosti/službe koristiti službena vozila bez putnog naloga. Navedeni pravilnik donijelo je Gradsko poglavarstvo na temelju članka 65. Statuta Grada Rovinja 29. svibnja 2007.g. te ga je potpisao predsjednik Gradskog poglavarstva dužnosnik Giovanni Sponza. Uvidom u Pravilnik o korištenju vozila za službene potrebe Grada Rovinja-Rovigno utvrđeno je da je člankom 4. Pravilnika propisano da pravo na korištenje vozila za službene potrebe tijekom 24 sata dnevno, po potrebi sa službenim vozačem, imaju gradonačelnik, njegovi zamjenici i predsjednik Gradskog vijeća što se smatra korištenjem vozila u službene svrhe. Člankom 11. Pravilnika propisano je da tijekom korištenja službenog vozila za prijevoz koji se ne smatra lokalnom vožnjom svi korisnici vozila, uz dnevnu/mjesečnu evidenciju vožnje i utroška goriva kojom je zaduženo svako službeno vozilo i koji obrazac čini sastavni dio Pravilnika, obvezni su pravodobno popunjavati i obrasce putnog naloga. Navedeni Pravilnik donio je, temeljem članka 69. Statuta Grada Rovinja-Rovigno gradonačelnik Grada Rovinja Giovanni Sponza.

Hrvatski Sabor, Ured za opće poslove Hrvatskog sabora i Vlade Republike Hrvatske na traženje Povjerenstva dostavio je podatke da je dužnosnik Giovanni Sponza izabran za zastupnika u 7. sazivu Hrvatskog sabora od 22. prosinca 2012.g. do 28. prosinca 2015.g. te je u navedenom sazivu primao zastupnički paušal i naknadu za odvojen život. U 8. sazivu Hrvatskog sabora od 28. prosinca 2015.g. do 14. listopada 2016.g. primao je zastupnički paušal, naknadu za odvojen život i od 1. ožujka 2016.g. razliku plaće. U 9. sazivu Hrvatskog sabora od 14. listopada 2016.g. prima zastupnički paušal, naknadu za odvojen život, razliku plaće do 30. travnja 2017.g. te od 1. svibnja 2017.g. plaću. Kao prilog očitovanju dostavljena je i dokumentacija kojom se potvrđuju navodi iz očitovanja.

Uvidom u isplatnicu broj 3760 izdanu od strane Hrvatskog sabora utvrđeno je da su dužnosniku 2011.g. isplaćeni troškovi smještaja u Hotelu Dubrovnik u Zagrebu u iznosu od 1.014,00 kuna temeljem dostavljenog računa za noćenje s doručkom od 21. prosinca 2011. do 23. prosinca 2011.g., a sve sa svrhom prisustvovanja na konstituirajućoj sjednici Hrvatskog sabora.

Uvidom u dostavljene platne liste Hrvatskog Sabora utvrđeno je da je dužnosnik Giovanni Sponza tijekom 2012.g. primao zastupnički paušal u iznosu od 1.700,00 kuna te da je za sve mjesece 2012.g., osim srpnja primao i naknadu za odvojen život u iznosu od 1.000,00 kuna. Nadalje, utvrđeno je da je dužnosnik tijekom 2013.g., 2014.g. i 2015.g. primao zastupnički paušal u iznosu 1.500,00 kuna te za sve mjesece 2013.g. ,2014.g. i 2015.g. osim srpnja primao naknadu za odvojen život u iznosu od 1.000,00 kuna. Zastupnički paušal za svibanj 2015.g. uplaćen je za pomoć stradalima u Općini Gunja. U 2016.g. dužnosnik je je za mjesece siječanj i veljaču primao zastupnički paušal i naknadu za odvojen život, dok je od ožujka 2016.g., uz navedeno, počeo primati i razliku plaće koju je primao sve do 1. svibnja 2017.g. kada počinje primati plaću.

Uvidom u dostavljene podatke o troškovima režija utvrđeno je da su dužnosniku u razdoblju 2012.g.- 2017.g. od strane Hrvatskog sabora isplaćivani iznosi za podmirenje režija sukladno dostavljenim računima.

Uvidom u dostavljene obračune putnih troškova za 2016.g. i 2017.g. i isplatnice za navedene troškove utvrđeno je da je dužnosnik na sjednice Sabora putovao u automobilu registracijskih oznaka PU 862 SM. Provjerom u podataka o vozilu zatraženih od strane Ministarstva unutarnjih poslova Povjerenstvo je utvrdilo kako je navedeno vozilo registrirano na dužnosnika, odnosno da se radi o osobnom vozilu dužnosnika, a ne o vozilu Grada Rovinja.

Odlukom o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije („Narodne novine“, broj 137/02., 18/06 i 59/16) točkom IV. regulirana je isplata naknada putnih troškova za dolazak na sjednice Sabora, radnih tijela i klubova zastupnika. Na način da zastupnici koji koriste smještaj u stanovima za službene potrebe ili unajmljenim stanovima i oni koji iznimno koriste hotečlski smještaj, a na sjednice Sabora, radnih tijela i klubova zastupnika dolaze vlastitim vozilom, imaju pravo na višekratnu naknadu troškova kilometraže (pri dolasku i odlasku u svakom tjednu u kojem traje zasjedanje).

Slijedom navedenog, Povjerenstvo ističe kako iz pristigle dokumentacije ne proizlazi da je dužnosnik Giovanni Sponza koristio službeno vozilo grada Rovinja za odlazak na sjednice Hrvatskog sabora u razdoblju kada je obnaša dužnost Gradonačelnika Rovinja i zastupnika u Hrvatskom saboru, a budući da ne postoje putni nalozi iz kojih bi proizlazilo da je dužnosnik koristio službeno vozilo u svrhu odlaženja na sjednice Sabora, dok je iz obračuna putnih troškova Hrvatskog sabora za razdoblje 2016.g. i 2017.g. razvidno da je dužnosnik na sjednice putovao vlastitim automobilom.

Odlukom o smjštaju zastupnika Hrvatskog sabora u Zagrebu u vrijeme zasjedanja sabora, radnih tijela i klubova zastupnika („Narodne novine“, broj 44/05 i 47/16. regulirana je isplata nakande za smještaj zastupnika u Zagrebu, naknada za odvojeni život kao i troškovi režija. Člankom 1. navedene Odluke propisano je da zastupnici u Hrvatskom saboru koji imaju prebivalište udaljeno više od 50 kilometara od Zagreba u vrijeme zasjedanja Sabora, radnih tijela i klubova zastupnika koriste smještaj u stanovima za službene potrebe, u unajmljenim garsonjerama i jednosobnim stanovima pod jednakim uvjetima kao i u stanovima za službene potrebe i iznimno, hotelski smještaj kada im nije osigurana druga vrsta smještaja. Člankom 2. Odluke propisano je da se naknada za smještaj zastupnika u Zagrebu iz podstavka 1. i . točke I Odluke određuje u mjesečnom iznosu od 2.500 kuna neto za najam stana i isplaćuje se najmodavcu iz sredstava osiguranih u državnom proračunu na temelju ugovora o najmu stana zaključenog izmeu najmodavca i Hrvatskog sabora kao najmoprimca. Nadalje propisano je da se naknad troškova režija isplaćuje na temelju računa zastupnika do 500,00 kuna mjesečno. Isto tako propisano je i da zastupniku koji koristi smještaj u Zagrebu pripada pravo na naknadu za odvojen život te da navedena naknada pripada i zastupnicima koji imaju prebivalište udaljeno više od 50 km od Zagreba, a u vrijeme zasjedanja Sabora, radnih tijela i klubova zastupnika imaju osiguran smještaj u Zagrebu u stanu koji je u njihovom vlasništvu ili vlasništvu člana njihove uže obitelji.

Zakonom o pravima i dužnostima zastupnika u Hrvatskom saboru („Naroden novine“, broj 55/00., 107/01., 86/09., 91/10., 49/11., 12/12., 102/14 i 49/17) člankom 3. propisano je da zastupnik na osnovi obnašanja zastupničke dužnosti ima pravo na plaću, odnosno razliku plaće ako je plaća koju zastupnik ostvaruje po drugoj osnovi manja, naknadu plaće nakon prestanka obnašanja zastupničke dužnosti, naknadu materijalnih troškova u mjesečnom paušalnom iznosu (zastupnički paušal), mirovinu prema zakonu o mirovinskom osiguranju i druga prava utvrđena tim zakonom, Poslovnikom i drugim aktima. Člankom 4. tog zakona propisano je da zastupnik ima pravo na plaću koja se utvrđuje prema Zakonu o obvezama i pravima državnih dužnosnika. Stavkom 2. istoga članka propisano je da zastupnik koji ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća kouju ostvaruje po drugoj osnovi manja.

Zakonom o obvezama i pravim državnih dužnosnika („ Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 16/04., 30/04., 121/95., 151/05., 141/06., 17/07., 107/07., 60/08., 38/09., 150/11., 22/13., 3/15., 93/16., 44/17. i 66/19. člankom 13. propisano je da su naknade materijalnih troškova na koje dužnosnici imaju pravo naknada za odvojeni život, naknada troškova za službeno putovanje i naknada troškova za prehranu.

U odnosu na navode da je dužnosnik primao naknadu za odvojen život, a imao prijavljeno prebivalište Povjerenstvo je utvrdilo kako primitkom navedene naknade dužnosnik nije počinio povrede ZSSI-a budući da je dužnosnik ostvarivao sve uvjete koje propisuje Zakon o obvezama i pravima državnih dužnosnika kao i Odluka o smještaju zastupnika Hrvatskog sabora u Zagrebu u vrijeme zajedanja sabora, radnih tijela i klubova zastupnika. Naime, sukladno navedenim propisima dužnosnik je, budući da ima prijavljeno prebivalište udaljeno od Zagreba više od 50 km te da je imao osiguran smještaj u Zagrebu za vrijeme zasjedanja Sabora imao pravo na primitak navedene naknade. Povjerentvo ističe kako činjenica da dužnosnik nije prijavio boravište u Zagrebu nema utjecaja na primitak navedene naknade, odnosno da prijava boravišta u Zagrebu nije jedan od uvjeta za primitak navedene naknade.

Povjerenstvo nije ulazilo u ispitivanje je li moralno da gradonačelnik Rovinja ima prijavljeno boravište u Zagrebu budući da navedeno ne predstavlja povredu ZSSI-a.

U odnosu na navode da gradonačelnik Rovinja za tu dužnost prima plaću dok dužnost saborskog zastupnika obnaša volonterski, no da je vidljivo kako od Hrvatskog sabora ipak mjesečno prima naknadu Povjerenstvo prvenstveno ističe kako su člankom 89. Zakona o lokalnim („Narodne novine“, broj: 144/12., 121/16., 89/19 i 42/20.) taksativno propisane nespojive dužnosti župana, gradonačelnika, općinskih načelnika i njihovih zamjenika među kojima nije navedena dužnost zastupnika u Hrvatskom saboru. Isto tako člankom 9. Zakona o izborima zastupnika u Hrvatski sabor („Narodne novine“, broj 116/99, 109/00, 53/03, 69/03, 167/03, 44/06, 19/07, 20/09, 145/10, 24/11, 93/11, 120/11, 19/15, 104/15, 98/19.) taksativno su navedene nespojive dužnosti s obnašanjem dužnosti saborskog zastupnika pa je tako, između ostalog kao nespojiva navedena i dužnost zamjenika i gradonačelnika Grada Zagreba, no ne i drugih gradova u Republici Hrvatskoj. Povjerenstvo tumači, u slučaju kada posebni zakon (u ovom slučaju Zakona o lokalnim izborima i Zakona o Izborima Zastupnika u Hrvatski sabor), koji za određeni krug dužnosnika propisuje koje su druge dužnosti ili poslovi nespojivi s obnašanjem predmetne dužnosti, da je tada u smislu članka 13. stavka 1. ZSSI-a, tom krugu dužnosnika dopušteno istovremeno obnašanje onih dužnosti koje nisu izričito zabranjene odredbama posebnog zakona.

Nadalje, Povjerenstvo ističe kako je iz dostavljenih platnih lista razvidno da dužnosnik Giovanni Sponza u razdoblju od 2013.g. do 2017.g. u kojem je istodobno obnašao dužnost saborskog zastupnika i gradonačelnika Grada Rovinja nije primao plaću za svoj rad u Hrvatskom Saboru već je primao razliku plaće i to od 1. ožujka 2016.g., a na koju je imao pravo temeljem članka 3. Zakonom o pravima i dužnostima zastupnika u Hrvatskom saboru („Naroden novine“, broj 55/00., 107/01., 86/09., 91/10., 49/11., 12/12., 102/14 i 49/17) te time nije povrijedio odredbe članka 12. ZSII-a.

Stoga je Povjerenstvo, na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnika Giovannija Sponze, kao u izreci.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Giovanni Sponza, elektroničkom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana